Covid: केस तो कम हुए लेकिन मौतें बढ़ गई, 24 घंटों में 4529 लोगों की गई जान
कोरोना वायरस के नए मामलों की बात करें तो पिछले 24 घंटों के दौरान देश में 2.67 लाख नए केस दर्ज किए गए हैं, रोजाना आने वाले नए मामले अब लगातार 3 लाख से नीचे दर्ज किए जा रहे हैं।
नई दिल्ली. देश में कोरोना वायरस की दूसरी लहर में भले ही नए केस पहले के मुकाबले कम देखे जा रहे हों लेकिन कोरोना की वजह से होने वाली मौतें कम होने के बजाय बढ़ती ही जा रही है। पिछले 24 घंटों के दौरान देशभर में कोरोना की वजह से 4529 लोगों की मृत्यु हुई है। कोरोना के कारण किसी एक दिन में कभी भी इतनी तबाही नहीं हुई है जितनी पिछले 24 घंटों के दौरान देखने को मिली है। देश में कोरोना के नए केस कम हो रहे हैं, एक्टिव मामले भी लगातार घट रहे हैं और कोरोना से ठीक होने वाले लोगों की संख्या भी तेजी से बढ़ी है इन सभी के साथ कोरोना से रोजाना होने वाली मौतों के आंकड़े ने चिंता बढ़ा दी है। अबतक यह वायरस देश में 2.83 लाख से ज्यादा लोगों की जान ले चुका हे जिसमें 1.20 लाख लोगों की जान अप्रैल और मई के दौरान ही गई है। कोरोना वायरस के नए मामलों की बात करें तो पिछले 24 घंटों के दौरान देश में 2.67 लाख नए केस दर्ज किए गए हैं, रोजाना आने वाले नए मामले अब लगातार 3 लाख से नीचे दर्ज किए जा रहे हैं। पिछले 24 घंटों के दौरान कोरोना मरीजों की पहचान के लिए देशभर में रिकॉर्ड 20.08 लाख कोरोना टेस्ट हुए हैं, यानि पिछले 24 घंटों का कोरोना पॉजिटिविटी रेट 13.31 प्रतिशत दर्ज किया गया है। पहले देश में कोरोना का पॉजिटिविटी रेट 20-25 प्रतिशत के बीच पहुंच गया था। देश में कोरोना के मरीज तेजी से ठीक भी हो रहे हैं। पिछले 24 घंटों के दौरान भी देश में 3.89 लाख से ज्यादा लोग ठीक हुए हैं। देश में अबतक 2.54 करोड़ से ज्यादा करोना मामले दर्ज किए जा चुके हैं जिनमें लगभग 2.2 करोड़ लोग ठीक हो चुके हैं और देश में कोरोना से रिकवरी की दर 85 प्रतिशत के ऊपर पहुंच गई है। हालांकि कोरोना के संक्रमण से लोगों को सुरक्षित रखने के लिए वैक्सीन का जो टीकाकरण चल रहा है वह पहले के मुकाबले अब काफी धीमा हो गया है। पिछले 24 घंटों के दौरान देशभर में सिर्फ 13.12 लाख लोगों को ही वैक्सीन मिल सकी है। अबतक देश में कुल 18.58 करोड़ लोगों को वैक्सीन मिली है जिनमें 4.22 करोड़ को दोनों डोज और 14.35 करोड़ को सिर्फ एक डोज मिल पायी है।